
Crkva Uznesenja Blažene Djevice Marije u Glogovnici jedna je od rijetkih srednjovjekovnih dvobrodnih crkava u Hrvatskoj. 
Oblikovne karakteristike masivnih stupova koji dijele uzdužno tijelo crkve u dva broda i povijesni izvori koji spominju templare na 
području Glogovnice naveli su starije istraživače na zaključak da su potpornji u uzdužnoj osi crkve ostatak trobrodne templarske 
crkve iz predtatarskog vremena. Anđela Horvat je, naprotiv, postavila tezu da je glogovnička crkva nedovršena kasnogotička građe- 
vina, koja je izvornim projektom koncipirana kao dvobrodna nadsvođena dvoranska crkva. Kao prilog raspravi o glogovničkoj crkvi 
razmatraju se primjeri nadsvođenosti dvobrodnih dvoranskih prostora u europskoj gotičkoj arhitekturi. 


Crkva Uznesenja Blažene Djevice Marije u Glogovnici 

Crkva Uznesenja Blažene Djevice Marije u Glogovnici, 
sagrađena na gradištu, svojom duljinom od oko 36 m rela- 
tivno je velika u okvirima srednjovjekovnog graditeljskog 
naslijeđa kontinentalne Hrvatske.' Sastoji se od uzdužnog 
tijela pravokutna tlocrta (dimenzija oko 20x16 m) i užeg 
izduženog svetišta (duljine oko 16 m, širine oko 9 m)“ te 
vitkog oktogonalnog zvonika u osi zapadnog pročelja, 
prigrađenog za historicističke restauracije crkve u vrijeme 
I. Kukuljevića.“ Svetište je nadsvođeno križno-rebrastim 
svodom nad dvama jarmovima pravokutna tlocrta, a u 
zaključku se gotički svod prilagođuje poligonalnoj konturi 
zidnoga plašta radijalnom postavom rebara i jedara. Po- 
jasnice su izostavljene. Oblikovanje detalja arhitektonske 
plastike svjedoči da je svod nastao u kasnijem razdoblju 
gotike." Horizontalni potisak svoda preuzimaju upornjaci. 
Po tlocrtno-prostornoj koncepciji i rješenju nosive kon- 
strukcije svetište glogovničke crkve odgovara standardnom 
rješenju svetišta u gotičkoj arhitekturi sjeverne Hrvatske.“ 

Za razliku od svetišta, dvobrodno uzdužno tijelo crkve 


sv. Marije u Glogovnici izuzetak je u gotičkom graditelj- 
stvu kontinentalne Hrvatske. Sačuvane hrvatske crkve s 
dva broda izvorno nisu bile koncipirane kao dvobrodne. 
Crkva sv. Lovre u Požegi, primjerice, transformirana je u 
dvobrodnu naknadnom prigradnjom sjevernoga »broda«.? 
Staroj crkvi sv. Nikole u Krapini, porušenoj početkom 20. 
st., također je naknadno bio dograđen južni »brod«.* Obje 
te crkve karakterizira asimetričan tlocrt. 

Uzdužno tijelo crkve u Glogovnici sastoji se, naprotiv, 
od dvaju jednako širokih brodova, a cijela crkva koncipi- 
rana je uzdužno simetrično: svetište se nastavlja na dvo- 
brodni naos u istoj osi. Profil triju snažnih stupova koji 
dijele uzdužno tijelo crkve na dva broda komponiran je 
od kvadratične jezgre uz koju su sa svih četiriju strana pri- 
slonjeni jaki polustupovi. Gj. Szabo je profilaciju složenih 
stupova smatrao kasnoromaničkom te je postavio tezu da 
su ti masivni potpornji ostaci predtatarskoga zdanja unu- 
tar kasnije gotičke crkve.? Njegovu su tezu prihvatili stariji 
povjesničari umjetnosti Ž. Jiroušek, A. Schneider, 1. Bach, 
D. Kniewald" te Lj. Karaman, koji je ustvrdio da su ma- 

1. Crkva Uznesenja Blažene Djevice Marije u Glogovnici, tlocrt / Church of the Assumption of the Blessed Virgin Mary in Glogovni- 
ca, plan (izvor / source: Križevci — grad i okolica, ed. Anđelko Badurina et al, Zagreb, Institut za povijest umjetnosti, 1993) 


2. Crkva Uznesenja Blažene Djevice Marije u Glogovnici, pogled 4. Crkva sv. Marije u Imbachu, svod dvobrodnog naosa na 


iz svetišta u dvobrodno uzdužno tijelo crkve (snimila M. Simu- kontaktu sa svetištem (snimila M. Šimunić Buršić) / Church of 
nić Buršić) / Church of the Assumption of the Blessed Virgin St. Mary in Imbach, vault of the two-nave church body adjoining 
Mary in Glogovnica, view from the chancel to the two-nave the chancel (photo M. Šimunić Buršić) 


longitudinal church body (photo M. Šimunić Buršić) 


y 


tE 


3. Crkva sv. Marije u Imbachu, 
tlocrt / Church of St Mary in 
Imbach, plan (izvor/source: 
Paul Frankl, Gothic Architecture, 
o I$ METRES Hammondsworth - Baltimore — 
Mitcham, Penguin Books, 1962.) 

sivni stupovi ostatak raskošne trobrodne templarske crkve 
iz predtatarskog vremena," s obzirom da povijesni izvori 
spominju templare na području Glogovnice već od 12. sto- 
ljeća." 

Nasuprot općeprihvaćenom stavu, A. Horvat je ustvrdi- 
la da je postojeća crkva u Glogovnici u cijelosti sagrađena 
u razdoblju kasne gotike te da je izvorno koncipirana kao 
dvobrodna dvoranska crkva, koja je trebala biti presvođena 
ne samo u svetištu nego i u naosu.'* Međutim, po sačuva- 
noj materijalnoj strukturi, ziđu uzdužnoga tijela crkve, ne 
može se tvrditi da je izvornim kasnogotičkim projektom 
bio predviđen svod u zapadnom dijelu crkve: zidovi naosa 
nemaju kontrafore, a njihove unutarnje plohe nisu raščla- 
njene službama niti se vide tragovi konzola. 

Po kontrastu glatkih zidnih ploha uzdužnog tijela i 
oplošja svetišta, plastički snažno raščlanjenog upornjaci- 
ma, crkva u Glogovnici nalik je brojnim gotičkim crkvama 
kontinentalne Hrvatske, kod kojih razlika u raščlanjeno- 
sti vanjskih ploha svetišta i broda proistječe iz različitog 
načina natkrivanja dvaju osnovnih dijelova crkve: svetište 
crkava bilo je u pravilu nadsvođeno, dok je brod vrlo često 
bio natkriven drvenim stropom.“ Vanjština glogovničke 
crkve Uznesenja Blažene Djevice Marije posve odgovara 
prepoznatljivom oblikovanju oplošja tog uvriježenog tipa 
crkve, što navodi na pretpostavku da izvornim kasnogo- 
tičkim projektom glogovničke crkve nije bilo planirano 
nadsvođivanje naosa. 

S obzirom da natpisi na spomen-slici o obnovi crkve iz 
1678. godine na zidu glogovničke crkve spominju »četiri 
kamena iskopana iz zemlje blizu sela,«"* J. Stošić zaklju- 
čuje da su stupovi naknadno uneseni u postojeću crkvu, 
odnosno da su sekundarno upotrijebljeni stupovi starije 
zgrade,“ na tragu Szabove datacije stupova u romaničko 
razdoblje. No budući da natpis bilježi da su kameni postav- 
ljeni na svoje oltare (suis aris impositi sunt),'" ne može se iz 
njega zaključiti da se radi o masivnim visokim stupovima 
broda crkve. 

A. Horvat je pokazala da su se stupovi slične profilacije 
radili i u gotici, navodeći primjer trobrodne dvoranske žu- 
pne crkve sv. Martina u Eisenstadtu iz druge polovice 15. 
st. čiji su stupovi vrlo slični stupovima glogovničke crkve 
sv. Marije. Plošni lukovi koji povezuju stupove glogovničke 
crkve očito ne odgovaraju trodimenzionalno raščlanjenim 
stupovima. A. Horvat je zaključila da je crkva u Glogovni- 
ci bila projektirana kao nadsvođena dvobrodna dvoranska 
crkva, čija gradnja, započeta krajem 15. st., nije bila završe- 
na u razdoblju gotike, vjerojatno zbog teških prilika u vri- 
jeme nadiranja Turaka. To bi, uz višekratna oštećenja cr- 
kve, objasnilo nepostojanje tragova svođenja u uzdužnom 
tijelu glogovničke crkve. 

Kao prilog tezi A. Horvat da je glogovnička crkva, građe- 
na vjerojatno pod pokroviteljstvom zagrebačkog biskupa 


Osvalda Thuza (1466.-1499.),' koncipirana u skladu s naj- 
novijim graditeljskim trendovima svoga vremena, dakle 
kao dvoranska crkva, nadsvođena i u svetištu i u dvobrod- 
nom uzdužnom tijelu, razmatrani su komparativni primje- 
ri dvobrodnih dvoranskih crkava, posebno dvobrodnih 
sakralnih zdanja s jednobrodnim svetištem u srednjoeu- 
ropskom krugu. 


Dvobrodnost u srednjovjekovnom graditeljstvu 

Dvobrodnost, premda izuzetak u hrvatskoj gotičkoj sa- 
kralnoj arhitekturi, nije neuobičajena u europskom gotič- 
kom graditeljstvu.“ Dvobrodni dvoranski prostori u sred- 
njem su se vijeku gradili u velikim utilitarnim zgradama, 
poput žitnice u cistercitskoj opatiji Pontigny s početka 12. 
st. Dvobrodnost je u tim zgradama sasvim funkcionalna, 
proistekla iz potrebe da se drvenim krovištem natkriju 
prostori većih raspona. Reprezentativne prostorije u sklo- 
pu samostana, kapitularne dvorane i sakristije te refektoriji 
i dormitoriji nerijetko su također bili koncipirani kao dvo- 
brodni prostori, obično nadsvođeni. Brojne su dvobrodne 
dvorane sagrađene u benediktinskim i cistercitskim opa- 
tijama, primjerice u Vaux-de-Sernayu, Fontenayu, Saint- 
Martin des Champs u Parizu, Maubuisson, Mont Saint- 
Michel u Francuskoj“ te na prostoru Svetog Njemačkog 
Carstva, primjerice kapitularna dvorana i veliki refektorij 
u Marienburgu, sjedištu poglavara teutonskog viteškog 
reda,“ refektoriji i kapitularna dvorana u cistercitskoj opa- 
tiji Maulbronn? te ljetni refektorij cistercitskog samostana 
u Bebenhausenu.*“ 

Prosjački redovi, dominikanci i franjevci, razvijaju nov 
tip sakralnog prostora, prikladan za propovijedanje koje 
je bitan vid njihova djelovanja. Propovjedaonica postaje 
novo žarište crkve te se smješta u naos, prostor za vjernike, 
koji je često dvoranski koncipiran. Uzdužna usmjerenost 
naosa kod nekih je ranih dominikanskih crkava negirana.? 
Jakobinska crkva u Parizu, jedna od najranijih dominikan- 
skih crkava u Francuskoj (prva polovica 12. st.),* imala je 
dvobrodni dvoranski ravno zaključeni prostor. Klupe za 
redovnike bile su smještene u sjevernom brodu, a južni je 
brod ostao slobodan za vjernike.“ Dvobrodna koncepcija 
te crkve može se objasniti njezinom dvostrukom funkci- 
jom: osim za liturgiju, služila je i kao sveučilišna predavao- 
nica.“ Jakobinska crkva u Toulouseu, u gradu u kojem je sv. 
Dominik 1215. godine osnovao prvi samostan propovjed- 
ničkog reda, u prvoj je fazi, započetoj oko 1230., također 
imala jednostavan prostor pravokutna tlocrta, podijeljen 
u dva broda i natkriven drvenom konstrukcijom.“ Glavni 
ulaz za vjernike bio je smješten bočno, s južne strane crkve, 
a klupe za redovnike u sjevernom brodu. Usmjerenost 
prostora crkve nije bila uzdužna, nego poprečna: crkva je 
koncipirana kao dvorana za propovijed.?! 

92 15 METRES 


5a i b. Crkva sv. Marije Snježne u Ennsu: a) tlocrt, b) poprečni presjek s pogledom prema istoku ( / Church of Our Lady of the Snow 
in Enns: a) plan, b) transverse section facing east (izvor / source: Renate Wagner-Rieger, Mittelalterliche Architektur in Osterreich, St. 


Pčlten-Wien, Verlag Niederčsterreichisches Pressehaus, 1988) 


617. Crkva sv. Marije Snježne u Ennsu: svod dvobrodnog naosa, pogled iz svetišta; pogled iz dvobrodnog naosa prema svetištu (sni- 
mila: M. Šimunić Buršić) / Church of Our Lady of the Snow in Enns: two-nave church body vault, view from the chancel; view from 
the two-vault church body towards the chancel (photo M. Šimunić Buršić) 


Nadsvođenje srednjoeuropskih dvobrodnih crkava 

I u srednjoeuropskom prostoru neke su rane crkve pro- 
sjačkih redova koncipirane kao dvobrodne. Minoritenkir- 
che, franjevačka crkva u Beču posvećena sv. Mariji Snjež- 
noj, započeta oko 1276., u ranoj je fazi vjerojatno imala 
dvobrodni naos, na koji se nadovezivalo uže izduženo 
jednobrodno svetište, nadsvođeno svodom ranogotičkog 
šesterodijelnog tipa.“* Od prve faze bečke Minoritenkirche 
sačuvali su se samo donji dijelovi ziđa. Znatno je bolje 
sačuvana dominikanska crkva sv. Marije u Imbachu, u Do- 
njoj Austriji, slične tlocrtno-prostorne dispozicije, započeta 

1269. godine. Njezino jednobrodno svetište nadsvođeno 
je šesterodijelnim križno-rebrastim svodom u predjarmu 
i radijalno-rebrastim svodom u poligonalnom zaključku, 
a dvobrodni dvoranski prostor za vjernike, visokih vitkih 
proporcija, nadsvođen je križno-rebrastim svodom. Iz vi- 
sokih stupova osmerokutnog presjeka profilacije rebara 
izranjaju bez kapitela. Svi su svodni lukovi jednako obliko- 
vani i dimenzionirani, čime je negirana podjela na jarmove 
i postignut dojam jedinstvenosti prostora, karakterističan 
za kasnu gotiku.*“ Stupovi i uporišta lukova imaju kasno- 
gotičke značajke, za razliku od ranogotičkog oblikovanja 

svoda svetišta. Dominikanska crkva u Imbachu imala je 
u prvoj fazi jednobrodan naos natkriven ravnim drvenim 
stropom, koji je u drugoj fazi, vjerojatno krajem 13. st., 
transformiran u dvobrodni dvoranski prostor, nadsvođen 
križno-rebrastim svodom. Naknadno su dodani i kontra- 
fori na uzdužnom tijelu crkve.“ 

U Srednjoj Europi građene su u razdoblju gotike dvo- 
brodne dvoranske crkve i kapele s raznolikim rješenjima 
kontakta broda i svetišta. Primjerice, kapela sv. Jurja uz au- 
gustinsku crkvu u Beču dvobrodna je i ima dvije poligonal- 
ne apside. Dvobrodna koncepcija Georgskapelle, sagrađene 
oko 1337.-1341., može se objasniti njezinom dvostrukom 
funkcijom: ona je naime služila kao dvorana za okupljanje 
viteškog reda sv. Jurja i kao kapitularna dvorana augustin- 
skoga samostana.“ 

U kasnoj gotici gradili su se i dvobrodni prostori koji su 
se pretapali u trobrodne ili jednobrodne, što je graditeljima 
pružalo priliku da iskažu svoju vještinu svođenja i da stvo- 
re bogate prostorne efekte. Ilustrativan je primjer svodova 
crkve sv. Marije Snježne u Ennsu i kapele uz njezinu sjever- 
nu stranu - Wallseerkapelle. Oba ova zdanja - franjevačka 
crkva u Ennsu i kapela prislonjena uz nju - dvobrodne su 
dvoranske građevine s kompleksnim rješenjem svođenja 
na kontaktu s trobrodnim poligonalnim zaključkom kape- 
le, odnosno s jednobrodnim svetištem crkve. Wallseerka- 
pelle, sagrađena u razdoblju 1330.-1350. godine, smatra se 
važnim zdanjem u povijesti srednjoeuropske kasnogotičke 
arhitekture upravo zbog inovativnog rješenja presvođenja 
kontakta dvobrodnog uzdužnog tijela i trobrodnoga za- 
ključka. Postavom stupova u poligonalnom zaključku tako 
da tvore trobrodni prostor stvoren je svojevrsni deambu- 
latorij, a prijelaz iz dvobrodnog prostora kapele u njezin 
trobrodni zaključak zahtijevao je domišljato rješenje svo- 
da, ostvareno pomoću trozrakastih svodnih polja. Stupovi 
su pritom postavljeni auf Liicke te se mreža svodnih re- 
bara transformira, odstupajući od pravokutnog rastera.?“ 
Kasnogotički graditelji nisu takvu geometrijsku »nepra- 
vilnost« smatrali problemom, nego, naprotiv, izazovom, 
prilikom da ospore i razbiju kruta pravila visoke gotike.?* 
Prostorno rješenje i presvođenje Wallseerkapelle nadahnu- 
lo je projekt poznate hodočasničke crkve na Pollaubergu, 
sagrađene oko 1370.-1380.?? 

Za analizu crkve sv. Marije u Glogovnici znakovitija je 
usporedba s franjevačkom crkvom sv. Marije Snježne, uz 
koju je Wallseerkapelle prislonjena. Njezino dvobrodno 
uzdužno tijelo presvođeno je križno-rebrastim svodom 
tlocrtno pravokutnih polja, a na spoju s užim jednobrod- 
nim svetištem te na kontaktu s kapelom svodna se polja 
modificiraju da bi se prilagodila drugačijem razmješta- 
ju uporišta rebara. Crkva sv. Marije Snježne u Ennsu po 
mnogo je čemu usporediva s crkvom sv. Marije u Glo- 
govnici. Osnovne se tlocrtno-prostorne sheme tih dviju 
crkava podudaraju: obje imaju dvobrodni dvoranski naos 


pravokutna tlocrta na koji se u uzdužnoj osi nadovezuje 
uže poligonalno zaključeno svetište. Svetišta obiju crkava 
su izdužena, jednobrodna, nadsvođena križno-rebrastim 
svodom. Presvođenje uzdužnog tijela franjevačke crkve u 
Ennsu očito je nadahnuto elegantnim i inovativnim rješe- 
njem njezine lateralne kapele. Za razliku od jednostavnog 
križno-rebrastog svoda dvobrodnog uzdužnog tijela crkve 
u Imbachu, raster svodnih polja istočnog dijela naosa fra- 
njevačke crkve u Ennsu odstupa od pravokutnog rastera 
da bi se preko trozrakastih svodnih polja prilagodio užem 
jednobrodnom svetištu. Zahtjevna prilagodba starijim 
strukturama graditeljima je bila izazov i poticaj za stva- 
ranje dinamičnog doživljaja prostora pomoću bogate igre 
svodnih rebara koja izlaze iz aksijalno postavljenog stupa. 
Slično je riješeno i presvođenje dvobrodnog naosa crkve 
sv. Magdalene u Judenburgu (14. st.) na kontaktu s jedno- 
brodnim svetištem.“ 

Crkve kod kojih se dvobrodnost smjenjuje s trobrod- 
nošću u samom uzdužnom tijelu, poput crkve Sv. Duha 
u Braunauu,“' posvećene 1430., te župnih crkava u Eg- 
gelsbergu i Handenbergu, sagrađenih sredinom 15. st.“ 
dokaz su da dvobrodna koncepcija nije posljedica nužde 
ili prilagođavanja postojećem stanju, nego htijenja gradi- 
telja da stvore kompleksne prostorne efekte. Te austrijske 
crkve, čija se konstrukcija naosa zasniva na šesterokutu, 
tzv. Sechseckkirchen, imaju kasnogotičke svodove s vrlo 
pravilnom mrežom rebara, sastavljenom od tlocrtno jed- 
nakih rombova koji tvore sitni jednoliki uzorak šesterokra- 
kih zvijezda. Smjenjivanje dvobrodnosti i trobrodnosti u 
uzdužnom tijelu karakterizira i župne crkve u Kreuzenu 
(1490.) i St. Pantaleonu, natkrivene kasnogotičkim svodo- 
vima s kompleksnim zvjezdastim uzorkom.“ 

Dvobrodni naos župne crkve St. Marein kod Knittelfelda 
(druga polovica 15. st.) cijeli je nadsvođen kasnogotičkim 
svodom sa sitnijom mrežom rebara, koji kompleksnom 
igrom osmerokrakih, šesterokrakih i četverokrakih zvjez- 
dastih uzoraka bez pojasnica negira podjelu na jarmove te 
se logično povezuje s jednobrodnim svetištem.“ Kasnogo- 
tički svod s kompleksnim dekorativnim uzorkom rebara 
natkriva uzdužna tijela brojnih austrijskih dvobrodnih cr- 
kava, primjerice naos filijalne crkve u Sch&ndorfu (druga 
polovica 15. st.)“* te župnih crkava u Riistorfu (15. st.) i 
Taiskirchenu (iz prve četvrtine 16. st). Svod dvobrodnog 
uzdužnog tijela župne crkve St. Oswald kod Oberzeyringa 
iz posljednje četvrtine 15. st. ima sitniji mrežasti uzorak 
rebara,“ a svod dvobrodnog naosa filijalne crkve u Wei- 
gerstorfu iz prve polovice 16. st. ima trodimenzionalno 
zakrivljena rebra (Schlingrippen).* Slovenske dvobrodne 
crkve Sv. Petar na Gori nad Begunjami“ i Sv. Primož nad 
Kamnikom*' imaju parlerski kasnogotički svod sa zvjez- 
dastim uzorkom rebara koji također negira podjelu na 
jarmove. Raznoliki tipovi kasnogotičkih svodova s dekora- 
tivnim uzorkom rebara kojima su nadsvođena dvobrodna 


131 


M. Šimunić Buršić: Crkva Uznesenja BI. Dj. Marije u Glogovnici... 


Peristil 54/2011 (127-134). 


ia 
brak 


ZA, 


) 


EJ 


8. Župna crkva St. Marein kod Knittelfelda, tlocrt / Parish 
church St. Marein near Knittelfeld, plan (izvor /source: GUNTER 
BRUCHER, Architektur von 1430 bis um 1530, u: Splitmittelalter 
und Renaissance, (ur.) A. Rosenauer, serija Geschichte der bil- 
denden Kunst in Osterreich, III, Miinchen-London-New York, 
Prestel - Wien, Akademie der Wissenschaften, 2003.) 


dvoranska uzdužna tijela spomenutih i brojnih drugih sred- 
njoeuropskih crkava stvaraju dojam prostornog jedinstva i 
omogućuju logičan kontakt s jednobrodnim svetištem. 


Projekt nadsvođenja crkve u Glogovnici - moguća rješenja 

i otvorena pitanja 

Kasnogotička crkva Uznesenja Blažene Djevice Marije 
u Glogovnici također je, po tezi A. Horvat, trebala imati 
nadsvođeni dvobrodni naos. Kakav je svod bio planiranim 
pretpostavljenim izvornim projektom? Na temelju pozna- 
tih povijesnih izvora i dosadašnjih istraživanja in situ ne 
može se dati jednoznačan odgovor. 

A. Horvat je na temelju pisanih izvora zaključila da su 
pri gradnji crkve Uznesenja Blažene Djevice Marije u Glo- 
govnici istaknutu ulogu imali biskup Osvald Thuz i njegov 
rođak Andrija Alfons Thuz." U drugoj polovici 15. st,, kad 
je Osvald Thuz bio zagrebački biskup, nadsvodio se kano- 
nički kor zagrebačke katedrale kasnogotičkim svodom s 
dekorativnim uzorkom rebara. O tome svodu, oštećenom 
udarom groma i požarom u 17. st.,** možemo zaključivati 
samo posredno, na temelju svoda iz baroknoga razdoblja, 
koji je, prema povijesnim izvorima, bio sagrađen po uzoru 
na kasnogotički svod. Taj se svod iz 17. st. urušio u potre- 
su 1880. te nam je poznat zahvaljujući Lippertovim skica- 
ma objavljenim u članku K. Weissa.** Iz povijesnih izvora 
razabire se da je za biskupa Thuza katedrala dobila svod s 
dekorativnim uzorkom rebara - jedini takav svod u cije- 
lom katedralnom sklopu. Presvođenje trobrodnog uzduž- 
nog tijela katedrale, završeno nakon svoda glavnog broda 
svetišta, izvedeno je kao križno-rebrasti svod pravokutnih 
polja." Može se stoga zaključiti da je upravo biskup Thuz 
bio osoba koja je presudno utjecala na prihvaćanje novoga, 
kasnogotičkoga sustava svođenja u zagrebačkoj katedrali. 

Budući da je Osvald TIhuz 1492. godine dobio glogov- 
ničku prepozituru,“* može se pretpostaviti da je taj crkveni 
velikodostojnik, upoznat s novim rješenjima u sakralnom 
graditeljstvu šire regije, želio da crkva sv. Marije dobije ka- 
snogotički svod u naosu, poput brojnih dvobrodnih crkava 
Srednje Europe. To je presvođenje možda trebalo nalikova- 
ti svodu franjevačke crkve u Ennsu, izvedeno kao kombi- 
nacija križno-rebrastih svodnih polja pravokutna tlocrta i 
trozrakastih svodnih polja na kontaktu s užim jednobrod- 
nim svetištem, ili je pak cijelo uzdužno tijelo crkve trebalo 
biti nadsvođeno kasnogotičkim svodom sa zvjezdastim ili 
mrežastim uzorkom rebara. Svod s dekorativnim uzorkom 
rebara dokida podjelu na jarmove potencirajući dojam pro- 
stornog jedinstva te bi bio prikladan za dvobrodni dvoran- 
ski prostor naosa crkve u Glogovnici. Konačno, presvođenje 
uzdužnog tijela glogovničke crkve moglo je biti izvedeno i 
kao »starinski« gotički križno-rebrasti svod s tlocrtno pra- 
vokutnim poljima, poput dominikanske crkve u Imbachu. 
Ležaj rebara u osi središnjeg niz stupova mogao se izvesti 
na zidu iznad trijumfalnoga luka. Nikakav strukturalni ni 
prostorno-geometrijski problem ne priječi takvo trivijalno 
rješenje. 

Ipak, s obzirom na pretpostavljeno vrijeme nastanka 
projekta i obrazovanog naručitelja, najvjerojatnijim se čini 
kompleksnije rješenje presvođenja u duhu vremena, ka- 
snogotičkim svodom s dekorativnim uzorkom rebara nad 
cijelim dvobrodnim naosom, poput, primjerice, svoda žu- 
pne crkve St. Marein kod Knittelfelda u Štajerskoj. Parlerski 
tip svoda sa zvjezdastim i mrežastim uzorkom rebara bio 
je u 15. st. široko prihvaćen u graditeljstvu kontinentalne 
Hrvatske - od zvjezdastog svoda u zaključku svetišta cr- 
kve sv. Marije u Lepoglavi (oko 1430.) do kompleksnijeg 
presvođenja crkve sv. Marije u Remetincu (oko 1480.)* te 
spomenutoga Thuzova svoda glavnog broda svetišta zagre- 
bačke stolnice. 

No pretpostavka o mogućem presvođenju uzdužnog bro- 
da glogovničke crkve nije potkrijepljena povijesnim ni ma- 
terijalnim dokazima te stoga ostaje u sferi spekulacija. 

Uz to, ostaje otvoreno pitanje: ako su svetište i uzdužno 
tijelo crkve građeni po istom projektu, u jednoj graditeljskoj 
fazi, i ako su oba dijela crkve trebala biti nadsvođena, kako 
pretpostavlja A. Horvat, zašto je samo svetište poduprto 
kontraforima, a uzdužno tijelo nije? Komparativni primje- 
ri pokazuju da su brodovi nekih razmatranih dvobrodnih 
crkava, osobito brodovi ranih crkava prosjačkih redova, 
izvorno bili nenadsvođeni - od rane dominikanske crkve 
u Toulouseu do dominikanske crkve u Imbachu. Većina go- 
tičkih crkava u Hrvatskoj imala je izvorno u brodu drveni 
strop, a brojni su i primjeri manjih gotičkih župnih crkava 
i kapela u Sloveniji i Austriji koje su svod u brodu dobile 
naknadno. Osim pravila i smjernica prosjačkih redova, na 
to je vjerojatno utjecala i lokalna graditeljska tradicija.“ 

To nas pitanje vraća na stare teze o naknadno projekti- 

ranom nadsvođenju uzdužnog tijela glogovničke crkve, o 
naknadnoj podjeli na dva broda... Ponovno se postavlja 
pitanje relativne datacije perimetralnih zidova uzdužnoga 
tijela i snažnih stupova koji ga dijele na dva broda. Enigma 
glogovničke crkve i dalje je izazov, koji ne može biti rije- 
šen bez sustavnih istraživanja povijesnih izvora i samoga 
zdanja. 

Marina Šimunić Buršić 
Ihe Church of the Assumption of the Blessed Virgin Mary in Glogovnica in the Context of 
Late-Gothic Vaulting of Two-Nave Hall Churches 


Ihe Church of the Assumption of the Blessed Virgin Mary in Glogovnica near Križevci is 

a medieval structure with a single-nave vaulted chancel and congregation space divided by 
massive pillars into two longitudinal naves. The formal and stylistic characteristics of the pil- 
lars, historical sources which mention the Knights Templar in the area of Glogovnica, as well 
as the two-nave plan, extremely rare in Croatian Gothic architecture, have led art historians 
to conclude that the church in Glogovnica was constructed in several stages — from Roman- 
esque to late Gothic. Anđela Horvat sustained the thesis that the entire church in Glogovnica 
was an unfinished late-Gothic structure, affirming that its two-nave, longitudinal, hall- 
church designed main body was supposed to be vaulted. In order to re-examine this thesis the 
author discusses examples of two-nave hall spaces in European Gothic architecture — from 
two-nave »profane« halls in monastic complexes and early hall churches of the mendicant 
orders to late-Gothic two-nave churches. Special emphasis is given to their vaulting system, 
extremely sophisticated in those churches in which the two-nave space is transformed into a 
three-nave or single-nave layout, thus enabling the architect to create a rich spatial design 
and demonstrate his skills of elaborate vaulting. 

The analysis of the vaulting systems of several Central European Gothic two-nave hall 
churches featuring a narrower single-nave chancel reveals that the difficult task of transform- 
ing the two-nave space into a single-nave area could be solved in several ways, depending on 
the skills of the builder and the taste of the patron. Since the patron of the church in Glogov- 
nica was the educated bishop of Zagreb Osvald Thuz, the author proposes the hypothesis that 
the two-nave longitudinal church body was intended to be vaulted by a late-Gothic vault 
comprising a decorative rib pattern, and offers several plausible vaulting possibilities. 

